b'\n_START_ARTICLE_\nLiberian talous\n_START_PARAGRAPH_\nLiberian talous on tuhoutunut hyvin pitk\xc3\xa4lti Liberian sis\xc3\xa4llissodissa 1989\xe2\x88\x921995 ja 1999\xe2\x80\x932003. Vain 15 prosenttia v\xc3\xa4est\xc3\xb6st\xc3\xa4 on palkkaty\xc3\xb6ss\xc3\xa4, ja suurin osa ihmisist\xc3\xa4 el\xc3\xa4\xc3\xa4 omavaraistaloudessa maanviljelyll\xc3\xa4._NEWLINE_Ennen sis\xc3\xa4llissotia maa oli vauras, ja yksi maailman suurimmista kumin tuottajamaista. Firestone Rubber Companylla oli maassa maailman suurin kumiplantaasi. Kumin lis\xc3\xa4ksi maassa tuotettiin rautamalmia, puuta ja kahvia. Teollisuudenaloja oli kumin, palmu\xc3\xb6ljyn ja elintarvikkeiden jalostus, rakennusmateriaalinen tuotanto, huonekaluteollisuus ja timanttien louhinta. Riisi oli t\xc3\xa4rkein viljelyskasvi, ja lis\xc3\xa4ksi kalaa saatiin rannikolta ja sis\xc3\xa4maan kalanviljelyslaitoksista._NEWLINE_Sodat tuhosivat teollisuuden ja p\xc3\xa4\xc3\xa4kaupungin Monrovian ja sen l\xc3\xa4hialueen infastruktuurin t\xc3\xa4ysin, ja liikemiehet l\xc3\xa4htiv\xc3\xa4t maasta vieden mukanaan p\xc3\xa4\xc3\xa4oman ja taitotiedon. Urbaani kaupank\xc3\xa4ynti romahti, ja sit\xc3\xa4 ollaan vasta pikkuhiljaa elvytt\xc3\xa4m\xc3\xa4ss\xc3\xa4._NEWLINE_Liberian t\xc3\xa4rkeimm\xc3\xa4t vientimaat ovat Saksa, Etel\xc3\xa4-Afrikka, Puola, Yhdysvallat ja Espanja. Suurimmat tuontimaat ovat Etel\xc3\xa4-Korea, Singapore ja Japani._NEWLINE_BKT asukasta kohden oli Liberiassa 1000 dollaria vuonna 1999.'